Omdanning av et ansvarlig selskap til aksjeselskap og etterfølgende fusjon med et annet aksjeselskap (skatteloven § 11-20, jf. FSFIN § 11-20-1 flg.)
Dato: 2003-12-30

Sammendrag: Deretter ble det vurdert på sikt å la det omdannede selskapet inngå i en fusjon. Skattedirektoratet konkluderte med at det ansvarlige selskapet kunne omdannes til aksjeselskap etter skatteloven § 11-20, jf. FSFIN 11-20-1 flg., uten å tinglyse overføringene av de faste eiendommer til aksjeselskapet, forutsatt at de øvrige vilkår i bestemmelsene var oppfylt. Det ble videre konkludert med at ettersom omdanningen og fusjonen ikke kunne anses som ledd i en på forhånd bestemt plan og fusjonen skulle skje med kontinuitet, ville fusjonen ikke medføre at omdanningen av det ansvarlige selskapet ble skattepliktig.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at  Selskapet er et deltakerlignet selskap. Selskapet driver med utleie av fast eiendom til A AS og Industrier AS. Disse to selskapene er eid av Fabrikk AS. De faste eiendommer som Selskapet eier og står som hjemmelshaver til i grunnboken, omfatter blant annet fabrikkhall, spisesal, kontorer og tomteareal hvor Selskapet og Industrier AS driver sin virksomhet. I tillegg eier Selskapet funksjonærboliger. Regnskapsmessig og skattemessig bokført verdi på eiendommene pr. 31.12.02 var NOK 17 957 680. De virkelige verdier vurderes å være vesentlig høyere. Selskapet har mottatt et oppgjør fra staten på NOK 8 000 000 for innløsning av en del av tomten på fabrikkeiendommen i Kommunen (grunnavståelse). For øvrig har Selskapet ingen andre eiendeler enn en fordring mot Fabrikk AS. Verdien på fordringen var pr. 31.12.02 på NOK 8 049 962. Fordringen oppsto etter at Selskapet tok opp et lån på NOK 8 000 000 og lånte beløpet videre til Fabrikk AS som et ansvarlig midlertidig lån. Lånet ble innløst i 2003 da oppgjøret fra staten ble mottatt. Det er opplyst at fordringen vil bli innløst 31.12.2003. Regnskapsmessig egenkapital i Selskapet pr. 31.12.02 utgjorde NOK 10 325 481. Skattemessig egenkapital i Selskapet utgjorde NOK 10 292 073. Forskjellen på NOK 33 408 gjelder en positiv (skatteøkende) gevinst- og tapskonto. Det er planlagt å omdanne Selskapet til et aksjeselskap som vil få navnet Eiendom AS. Bakgrunnen for omdanningen er at deltakerne ønsker å omstrukturere og omorganisere de ulike virksomhetene som de har eierinteresser i, dels for å oppnå at driften i selskapene totalt sett fremstår som mer hensiktsmessig og dels for å legge til rette for en mer hensiktsmessig og oversiktlig eierstruktur. Risikoelementet vil også bli redusert gjennom en omdanning, i tillegg til at en omdanning vil gi større fleksibilitet for Selskapet. For eksempel kan en omdanning legge til rette for å vurdere om det på sikt kan være hensiktsmessig med en fusjon mellom Eiendom AS og Fabrikk AS. Et viktig moment i en slik vurdering vil sannsynligvis være den finansielle stillingen til Fabrikk AS og behovet for en styrking av denne. Ønsket om omdanning er således begrunnet med forretningsmessige hensyn. Det vil kunne oppnås synergieffekter på driftssiden og selskapsstrukturen vil bli enklere, i tillegg til at risikoen vil bli redusert og den ønskede fleksibiliteten vil bli oppfylt. På grunn av de merverdier som ligger i Selskapet, er det en forutsetning at Selskapet kan omdanne skattefritt. Omdanningen skal gjennomføres ved at det stiftes et nytt aksjeselskap med navnet Eiendom AS som gjennom tingsinnskudd overtar Selskapets samlede virksomhet med alle eiendeler, rettigheter og forpliktelser, med unntak av finansaktiva i form av fordring mot Fabrikk AS på NOK 8 millioner, samt mellomregningskonto mot samme selskap på NOK 49 962. Deltakerne i Selskapet vil motta aksjer i Eiendom AS i samme forhold som de eier andeler i Selskapet. Eiendom AS blir stiftet med en aksjekapital på NOK 500 000 fordelt på 500 likestilte aksjer á NOK 1 000, hvorav eierne i Selskapet får 250 aksjer hver. NOK 100 000 vil bli tilordnet overkursfondet. Omdanningen vil bli gjennomført med full kontinuitet både med hensyn til regnskapsmessige og ligningsmessige verdier. Regnskapsmessig kontinuitet baseres på regnskapslovens prinsipper om kontinuitet/kontinuitetsgjennomskjæring, idet en slik omdanning ikke anses som en transaksjon. Innskuddet/virksomheten videreføres således til balanseførte verdier i aksjeselskapet. På grunn av dokumentavgiften ønsker man ikke å tinglyse hjemmelsoverføringen av eiendommene i grunnboken. Hjemmelsrettighetene til eiendommene vil bli sikret ved utstedelse av blanco-skjøter og fullmakt til det til en hver tid sittende styre i Eiendom AS til å forføye rettslig over eiendommene ved salg, pantsettelse eller på annen måte, samt eventuelt også tinglysning av urådighetserklæring. Eiendom AS vil dermed ha fullt eierskap og alle rettigheter og beføyelser til eiendommene. Innsender konkluderer med at det ikke i skatteloven er et krav om at eiendomsoverdragelser må tinglyses for at omdanningen skal anses skattefri. Innsender ønsker Skattedirektoratets syn på om den skisserte omdanning kan skje skattefritt etter skatteloven § 11-20, selv om overføringen av eiendommene ikke tinglyses. Dernest ønskes vurdert om det omdannede selskapet på sikt kan vurdere en fremtidig fusjon med Fabrikk AS, og beslutte og gjennomføre en slik fusjon høsten 2004, uten at dette får betydning for den skattefrie omdanningen. Skattedirektoratets vurderinger Skattedirektoratet skal i det følgende vurdere om den skisserte omdanning kan skje skattefritt, etter skatteloven § 11-20, jf. FSFIN 11-20-1 flg., selv om overføringen av eiendommene ikke tinglyses. Videre skal direktoratet vurdere om en etterfølgende fusjon av det omdannede selskapet og Fabrikk AS vil ha betydning for den skisserte omdanningen. Skattedirektoratet legger til grunn at de øvrige vilkår for en skattefri omdanning er til stede. Innsender opplyser at ved omdanningen så skal Selskapets samlede virksomhet med alle eiendeler, rettigheter og forpliktelser, med unntak av finansaktiva i form av fordring mot Fabrikk AS på NOK 8 000 000, samt mellomregningskonto mot samme selskap på NOK 49 962, overføres. Fordringen vil etter det opplyste bli innløst pr. 31.12.03. Det forutsettes at mellomregningskontoen er utenfor den næring som skal overføres ved omdanningen. Omdanningen ønskes gjennomført med virkning fra 1. januar 2004. Overdragelsen av de faste eiendommer skal ikke tinglyses, men gjennomføres ved utstedelse av blanco-skjøter og utstedelse av fullmakt til det til enhver tid sittende styre i Eiendom AS til å forføye rettslig over eiendommene. Skattedirektoratet skal først ta stilling til om manglende tinglysning av overdragelsen av eiendommene får betydning for den skattefrie omdanningen. Vilkårene for skattefri omdanning fra ansvarlig selskap til aksjeselskap reguleres av skatteloven § 11-20, jf. FSFIN § 11-20-1 flg. I disse bestemmelser er det intet krav om at eiendomsoverdragelser må tinglyses. Skattedirektoratet er ikke kjent med øvrige kilder som innebærer at dette er en forutsetning for skattefri omdanning. Skattedirektoratet er derfor av den oppfatning at manglende tinglysning i dette tilfellet er uten betydning for vurderingen av om omdanningen kan gjennomføres skattefritt. Skattedirektoratet skal deretter ta stilling til om det omdannede selskapet på sikt kan vurdere en fremtidig fusjon med Fabrikk AS, og beslutte å gjennomføre en slik fusjon høsten 2004, uten at dette får betydning for den skattefrie omdanningen. Det fremgår av FSFIN 11-20-9 annet ledd at en omdanning av et ansvarlig selskap til et aksjeselskap ikke må medføre forskyvning av eierinteressene i selskapet. Slik Skattedirektoratet forstår fakta skal selve omdanningen ikke medføre endringer i eierinteressene for andelshaverne. Spørsmålet blir da om det er noe krav til bindingstid etter omdanningen. Eiendom AS vil etter omdanningen være eiet med 50 % av Per og med 50 % av Pål. Fabrikk AS er eiet med 49,96 % av Per og med 50,04 % av Pål. Etter en fusjon mellom disse selskaper, vil derfor aksjonærenes eierandel til det fusjonerte selskapet være litt forskjøvet i forhold til det omdannede aksjeselskapet før fusjonen. Inntil forskriftsendring 28. mai 1996 av den opprinnelige omdannelsesforskriften av 17. januar 1991 nr. 22, måtte aksjene eies i 10 år etter omdanningen. Bindingstiden ble ved denne forskriftsendringen helt opphevet. Den tidligere 10 års-fristen satte også tidssperrer for fusjoner og fisjoner. Heller ikke disse restriksjoner er lenger hjemlet i forskriften. Omdanningen av Selskapet til Eiendom AS er planlagt gjennomført  med virkning fra 1. januar 2004. Det er videre opplyst at en omdanning kan legge til rette for å vurdere om det på sikt kan være hensiktsmessig med en fusjon mellom Eiendom AS og Fabrikk AS. En slik fusjon vil i tilfelle tidligst skje høsten 2004. Det er opplyst at en senere fusjon vil skje med full kontinuitet, slik at verdien av det aksjonæren eier før fusjonen tilsvarer det han eier i det fusjonerte selskapet etter fusjonen. Skattedirektoratet kan på denne bakgrunn ikke se at den planlagt omdanning og en eventuell senere fusjon, slik som skissert over, vil være i strid med skatteloven § 11-20, jf. FSFIN § 11-20-1 flg. Slik fakta er presentert vil ikke omdanningen og fusjonen kunne anses som ledd i en på forhånd bestemt plan, jf. Lignings-ABC s. 684 pkt. 3.3.3. Skattedirektoratet har heller ingen andre opplysninger som gir grunnlag for å vurdere ulovfestet gjennomskjæring i denne saken. Konklusjon Selskapet kan omdannes til aksjeselskap etter skatteloven § 11-20, jf. FSFIN 11-20-1 flg., uten å tinglyse overføringene av de faste eiendommer til Eiendom AS, forutsatt at de øvrige vilkår i bestemmelsene er oppfylt. En eventuell etterfølgende fusjon mellom Eiendom AS og Fabrikk AS høsten 2004, vil ikke medføre at omdanningen fra Selskapet til Eiendom AS blir skattepliktig.